《拈句为玄象上人》
明代·何吾驺

蕤宾有跃铁，枯铜发逸响。夙因固甚微，握手动前想。

冥濛千载间，解衣认指掌。屡劫昧尘沙，真形宁有两。

偶展白也诗，至人洞玄象。无心道自尊，揽镜照孤尚。

一语发心花，空即是色相。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。